CELEX: 62018TN0130
Language: el
Date: 2018-02-27 00:00:00
Title: Υπόθεση T-130/18: Προσφυγή της 27ης Φεβρουαρίου 2018 — adidas International Trading κ.λπ. κατά Επιτροπής

30.4.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 152/47
            
         Προσφυγή της 27ης Φεβρουαρίου 2018 — adidas International Trading κ.λπ. κατά Επιτροπής
   (Υπόθεση T-130/18)
   (2018/C 152/57)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσες: adidas International Trading BV (Άμστερνταμ, Κάτω Χώρες) και 27 λοιπές προσφεύγουσες (εκπρόσωποι: E. Vermulst και J. Cornelis, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει τον εκτελεστικό κανονισμό (ΕΕ) 2017/2232 της Επιτροπής, της 4ης Δεκεμβρίου 2017, για την εκ νέου επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων υποδημάτων που έχουν το πάνω μέρος από δέρμα, καταγωγής Λαϊκής Δημοκρατίας της Κίνας και Βιετνάμ, και που παράγονται από ορισμένους παραγωγούς-εξαγωγείς στη Λαϊκή Δημοκρατία της Κίνας και στο Βιετνάμ, και για την εφαρμογή της απόφασης του Δικαστηρίου στις συνεκδικασθείσες υποθέσεις C-659/13 και C-34/14 (ΕΕ 2017, L 319, σ. 30)· και
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακύρωσης και κύρια επιχειρήματα
   
   Προς στήριξη της προσφυγής τους, οι προσφεύγουσες προβάλλουν πέντε λόγους ακύρωσης.
   
               1.
            
            
               Με τον πρώτο λόγο προβάλλεται ότι η Επιτροπή δεν ήταν κατά νόμο αρμόδια να εκδώσει τον εκτελεστικό κανονισμό (ΕΕ) 2017/2232 της Επιτροπής (1).
            
         
               2.
            
            
               Με τον δεύτερο λόγο προβάλλεται ότι η επανέναρξη της περατωθείσας διαδικασίας που αφορούσε τις εισαγωγές των υποδημάτων και η αναδρομική επιβολή, με τον εκτελεστικό κανονισμό (ΕΕ) 2017/2232 της Επιτροπής, του δασμού αντιντάμπινγκ του οποίου η ισχύς είχε λήξει:
               
                           —
                        
                        
                           στερούνται νομικής βάσης, ερείδονται σε πρόδηλη πλάνη κατά την εφαρμογή του άρθρου 266 ΣΛΕΕ και του κανονισμού (ΕΕ) 2016/1036 (2) και αντιβαίνουν στο άρθρο 9, παράγραφος 4, του κανονισμού (ΕΕ) 2016/1036·
                        
                     
                           —
                        
                        
                           δεν είναι σύμφωνες με τις αρχές της προστασίας της δικαιολογημένης εμπιστοσύνης, της ασφάλειας του δικαίου και της μη αναδρομικότητας, καθόσον αφορούν τις προσφεύγουσες· και
                        
                     
                           —
                        
                        
                           στηρίζονται σε εσφαλμένη εφαρμογή του άρθρου 266 ΣΛΕΕ και σε κατάχρηση εξουσίας εκ μέρους της Επιτροπής και αντιβαίνουν στο άρθρο 5, παράγραφος 4, ΣΕΕ.
                        
                     
         
               3.
            
            
               Με τον τρίτο λόγο προβάλλεται ότι η αναδρομική επιβολή του δασμού αντιντάμπινγκ στους προμηθευτές των προσφευγουσών, με συνέπεια να καθίσταται αδύνατη η επιστροφή του ποσού στις προσφεύγουσες, αντιβαίνει στην αρχή της απαγόρευσης των διακρίσεων.
            
         
               4.
            
            
               Με τον τέταρτο λόγο προβάλλεται ότι η Επιτροπή υπέπεσε, κατά την εξέταση των αιτήσεων των προμηθευτών των προσφευγουσών περί υπαγωγής σε καθεστώς οικονομίας της αγοράς και περί ατομικής μεταχείρισης, σε κατάχρηση της εξουσίας αναδρομικής επιβολής δασμού αντιντάμπινγκ και παραβίασε την αρχή της απαγόρευσης των διακρίσεων.
            
         
               5.
            
            
               Με τον πέμπτο λόγο προβάλλεται ότι η εκ μέρους της Επιτροπής αξιολόγηση όσον αφορά τις εταιρίες των παραρτημάτων III και VI του εκτελεστικού κανονισμού (ΕΕ) 2017/2232 της Επιτροπής και η εντολή για απόρριψη των αιτήσεων επιστροφής του δασμού αντιντάμπινγκ ως προς εισαγωγές από τις εταιρίες αυτές στηρίζονται σε πρόδηλη πλάνη εκτίμησης και σε εσφαλμένη εφαρμογή του άρθρου 266 ΣΛΕΕ και ενέχουν παράβαση της υποχρέωσης δέουσας επιμέλειας και χρηστής διοίκησης.
            
         
      (1)  Εκτελεστικός κανονισμός (ΕΕ) 2017/2232 της Επιτροπής, της 4ης Δεκεμβρίου 2017, για την εκ νέου επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές ορισμένων υποδημάτων που έχουν το πάνω μέρος από δέρμα, καταγωγής Λαϊκής Δημοκρατίας της Κίνας και Βιετνάμ, και που παράγονται από ορισμένους παραγωγούς-εξαγωγείς στη Λαϊκή Δημοκρατία της Κίνας και στο Βιετνάμ, και για την εφαρμογή της απόφασης του Δικαστηρίου στις συνεκδικασθείσες υποθέσεις C-659/13 και C-34/14 (ΕΕ 2017, L 319, σ. 30).
   
      (2)  Κανονισμός (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (ΕΕ 2016, L 176, σ. 21).